প্রচণ্ড জনভীতির কারণেই হাসিনার লক্ষ্য, যেকোনো ভাবে হোক নিজের স্বৈর দুঃশাসনকে দীর্ঘায়িত করা। তার আস্ফালন প্রধানমন্ত্রীর আসনে বসেই তিনি নির্বাচন করবেন এবং আবারো নির্বাচিত হবেন। এ অবস্থান থেকে তিনি এক চুল নড়তে রাজি নয়- সে ঘোষণাটিও তিনি বার বার দিয়েছেন। তিনি বলে থাকেন, দেশের জন্য তিনি তার পিতার ন্যায় সব কিছু ত্যাগ করতে রাজি। কিন্তু এটি যে নিরেট মিথ্যাচার সেটি বুঝতে কি বেশি বিদ্যা-বুদ্ধি লাগে? মুজিব কি চাইতেন, জনগণ কি সেটি ভুলে গেছে? ইতিহাস আজও তার সাক্ষী। শেখ মুজিব কোন অবস্থাতেই ক্ষমতা ছাড়তে চাননি। তাকে ক্ষমতা ছাড়তে হয়েছে লাশ হয়ে কবরে যাওয়ার কারণে। আজীবন ক্ষমতা আঁকড়ে থাকার মোহই মুজিবকে বাংলাদেশের ইতিহাসে প্রথম স্বৈরাচারী শাসকে পরিণত করেছিল। স্বৈরাচারী খায়েশ পূরণে তিনি সংবিধানে সংশোধনী এনেছিলেন এবং গণতন্ত্রকে কবরে পাঠিয়ে একদলীয় বাকশালী শাসনের প্রবর্তন করেছিলেন। কাটাছেঁড়া করা সে সংবিধানকে মুজিবও পবিত্র বলতেন এবং নিজের বাকশালী স্বৈরশাসনকে চালু রাখার স্বার্থে সে সংবিধানের পবিত্রতার দোহাইও দিতেন। মুজিবের সে ধোঁকাবাজির পথ ধরেছেন শেখ হাসিনা। হাসিনাও জনসভার বক্তৃতায় বার বার সবকিছু ত্যাগের কথা বললেও প্রধানমন্ত্রীর পদটি কখনোই ছাড়তে রাজি নন। প্রথমবার ক্ষমতায় এসে প্রধানমন্ত্রীর সরকারি বাসভবনটিও তিনি ছাড়তে রাজি হননি। বরং সেটি নিজ নামে লিখে নেয়ার ষড়যন্ত্রও করেছিলেন। জনগণ কি সেসব ভুলে গেছে? নির্বাচনী ফলাফলের ওপর দখলদারি বজায় রাখার স্বার্থেই তিনি রিলিফখোর এক বিচারপতিকে দিয়ে পছন্দমতো রায় আদায় করে নিয়েছেন এবং সে রায়ের দোহাই দিয়ে সংবিধানে ১৫তম সংশোধন এনে তত্ত্বাবধায়ক সরকারের বিধানকে বিলুপ্ত করেছেন। এখন সে কাটাছেঁড়া সংবিধানকে আবার পবিত্র বলছেন। সেটি যে শুধু নিজের ক্ষমতায় থাকাটি নিরাপদ করার স্বার্থে তা নিয়ে কি কোন সন্দেহ আছে?